DA Den Europæiske Unions Tidende C 236/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 236/09)

Denne offentliggørelse giver ret til at gøre indsigelse, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for denne offentliggørelse.

RESUMÉ

RÅDETS FORORDNING (EF) Nr. 510/2006

»ALHEIRA DE VINHAIS«

EF-nr.: PT/PGI/005/0460/20.04.2005

BOB ( )BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Gabinete de Planeamento e Políticas Adresse: Rua Padre António Vieira, n.o 1-8.o P-1099-073 Lisboa Tlf. (351) 213 819 300 Fax (351) 213 876 635 E-mail: gppaa@gppaa.min-agricultura.pt

2. Sammenslutning:

Navn: ANCSUB — Associação Nacional de Criadores de Suínos de Raça Bísara Adresse: Edifício da Casa do Povo, Largo do Toural P-5320-311 Vinhais Tlf. (351) 273 771 340 Fax (351) 273 770 048 E-mail: ancsub@bisaro.info Sammensætning: Producenter/forarbejdningsvirksomheder ( X ) Andre ( )

3. Produktets art:

Klasse 1.2: Kødprodukter (opvarmet, saltet, røget, m.m.)

4. Varespecifikation

(resumé af kravene i henhold til artikel 4, stk. 2 i forordning (EF) nr. 510/2006.

4.1. Navn: »Alheira de Vinhais«

4.2. Beskrivelse: Røget pølse fremstillet af kød fra Bisaro-svin eller krydsninger med andre racer, der skal være mindst 50 % Bisaro, dvs. F1-dyr, der er opdrættet ved at krydse stambogsregistrerede racerene Bisaro-svin med svin af andre racer. Der anvendes desuden fjerkrækød (kun til kogelagen), lokalt fremstillet hvedebrød, olivenolie fra Trás-os-Montes (disse ingredienser er meget vigtige for produktets særlige smag, duft og konsistens), og pølsen krydres med salt, hvidløg og paprika. Pølsen har facon som en hestesko, er ca. 30 cm lang og cylindrisk med en diameter på ca. 2 cm. Vægt: 170-200 g. Farve: gulbrun. Ved gennemskæring er pølsen ensartet i konsistensen med synlige kødstykker.

4.3. Geografisk område: Som følge af den traditionelle fremstillingsmetode, dyrenes opfodring, lokalbefolkningens nedarvede kendskab til husdyrpleje og den jordbundssammensætning, der er nødvendig for at skaffe fodergrundlaget for opdræt af en særlig råvare af ubestridt kvalitet, er produktionsområdet (hvor Bisaro-svinene og krydsninger af denne race fødes, opdrættes, opfedes og slagtes, og hvor kødet opskæres) afgrænset til kommunerne Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso og Vinhais i Bragança-distriktet og til kommunerne Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar og Vila Real i Vila Real-distriktet, fordi man kun her finder det fodergrundlag og den viden om husdyrpleje, der kræves.

Som følge af de særlige vejrforhold, der kræves for at fremstille Alheira de Vinhais, producenternes knowhow og de uændrede lokale fremstillingsmetoder, er det geografiske forarbejdningsområde afgrænset til kommunerne Alfândega da Fé, Bragança, Carrazeda de Ansiães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso og Vinhais i Bragança-distriktet.

4.4. Bevis for oprindelse: Alheira de Vinhais må kun produceres i behørigt godkendte forarbejdningsvirksomheder i det nævnte forarbejdningsområde. Hele forarbejdningsprocessen er underkastet strenge kontrolprocedurer, der sikrer fuld sporbarhed af produktet. Råvaren er kød fra Bisaro-svin, der er opført i det zootekniske register for racen, eller fra krydsninger (F1), hvor ét af forældredyrene er af Bisaro-racen og er opført i bogen for voksne dyr i det zootekniske register. Svinene skal være opdrættet på traditionelle semi-ekstensive bedrifter med kapacitet til at producere traditionelt foder. Det skal bemærkes, at svinene spiser store mængder kastanjer, hvilket giver kødet sine særprægede og karakteristiske organoleptiske egenskaber. Svinene slagtes og opskæres i godkendte virksomheder i produktets geografiske område. Kødet må kun forarbejdes på virksomheder, der er godkendt af kontrolorganet og af sammenslutningen. Hver enkelt pølse forsynes med et nummereret certificeringsmærke, der gør det muligt at spore produktet helt tilbage til den landbrugsbedrift, hvor det har sin oprindelse. I hvert led af produktionskæden er det muligt at fastslå produktets oprindelse ved hjælp af det identifikationsnummer, der skal fremgå af certificeringsmærket.

4.5. Produktionsmetode: Svinekødet (fra hovedet, slaget, brystflæsk og afskæringer) skæres op i mellemstore stykker, og fjerkrækroppene skæres igennem på langs og koges i saltet vand. Brødet skæres i tynde skiver med skorpe på og blødes op i den varme kogelage. Blandingen tilsættes krydderier (hvidløg, paprika og Trás-os-Montes-olivenolie) og det udskårne svinekød. Når blandingen er tilpas krydret, fyldes den straks på svinetarme, som lukkes på en særlig måde ved at dreje tarmen og slå en knude på den Derefter ryges pølsen langsomt, idet der anvendes lokalt træ (eg eller kastanje), og pølsen modnes eller stabiliseres i mindst 8 dage. Produktet markedsføres som hele pølser, altid i en pakning fra oprindelsesstedet. Det kan på grund af sin art og sammensætning ikke skæres i skiver. Til pakning anvendes et særligt materiale, som er uskadeligt og inert, når det kommer i kontakt med produktet, som pakkes i normal eller kontrolleret atmosfære eller vakumpakkes. Pakning må kun foregå i det geografiske forarbejdningsområde med henblik på at sikre sporbarhed og kontrol og undgå ændring af produktets smagsegenskaber og mikrobiologiske karakteristika.

4.6. Tilknytning: Forskellige dyreskulpturer og henvisning til afgifter på svin og biprodukter heraf i forskellige kommuneregistre i området viser, at svineavl har haft stor betydning i dette område i meget lang tid. Produktets tilknytning til det geografiske område kan således siges at være bestemt af dyreracen (som er hjemmehørende i området), de lokale produkter, der anvendes som foder til dyrene, den viden og kunnen, der kræves ved udvælgelse af kødstykkerne, den langsomme rygning med træ fra regionen og lagringen i meget kolde og tørre omgivelser.

4.7. Kontrolorgan:

Navn: Tradição e Qualidade — Associação Interprofissional para Produtos Agro-Alimentares de Trás-os-Montes Adresse: Av. 25 de Abril, 273 S/L P-5370-202 Mirandela Tlf. (351) 278 261 410 Fax (351) 278 261 410 E-mail: tradição-qualidade@clix.pt

Mærket »Tradição e Qualidade« opfylder kravene i normen 45011:2001.

4.8. Mærkning: Mærkningen skal omfatte følgende ordlyd »Alheira de Vinhais — Indicação Geográfica Protegida« og enten EF-logoet eller det tilsvarende logo for Vinhais-produkter, som er gengivet nedenfor. Desuden skal produkterne mærkes med certificeringsmærket, der altid skal omfatte produktets navn og betegnelse, navnet på kontrolorganet og løbenummeret (numerisk eller alfanumerisk kode, der gør det muligt at spore produktet).

(1) EUT L 93 af 31.3.2006, s. 12.